Ղուրանի տուն

Ղուրանի տուն (), թանգարան Բահրեյնում, որ մասնագիտացված է Ղուրանի հարցերով։ Թանգարանը կառուցվել է 1990 թվականին իսլամական ավանդական ոճով և համարվում է իսլամական ամենահայտնի թանգարաններից մեկն աշխարհում։ Նրանում պահվում են Ղուրանի ձեռագիր օրինակներ` հավաքված իսլամական ողջ աշխարհից, գիտական և իսլամական գրականություն, Ղուրանի թարգմանություններ, կարևորություն ներկայացնող այլ նյութեր։

Կառուցում 
Համալիրի շինարարությունը սկսվել է 1984 թվականին, պաշտոնական բացումը տեղի է ունեցել 1990 թվականի մարտին Աբդուլ Լաթիֆ Ջասիմ Կանուի կողմից։ Հավաքածուի հիմքը կազմում է իսլամական արվեստի հազվագյուտ ձեռագրերի` Կանուի անձնական հավաքածուն։ Թանգարանը կառուցվել է Բահրեյնի բնակիչների նվիրատվությունների հաշվին։ Թանգարանի հավաքածուն կազմում են ձեռագրեր իսլամական աշխարհի տարբեր կողմերից` Չինաստանի արևելքից մինչև Իսպանիա և արևմուտք։

Ծառայություններ 

Ղուրանի տունը այցելուների համար բաց է աշխատանքային օրերին ժամը 9-12-ը, շաբաթ օրը` 4-6-ը։ Արտաքինից կառույցը 12-րդ դարի մզկիթ է հիշեցնում։ Այն ունի 12 ցուցասրահ, ինչպես նաև մզկիթ, գրադարան, լսարաններ և մեդրեսե։ Ապակյա մեծ գմբեթը խոյանում է մեծ սրահի և մզկիթի վրա։ Միհրաբը պատված է կերամիկական երկնագույն սալիկներով` փորագրված Ղուրանի հատվածներով։

Գրադարանի գրքային ֆոնդը կազմում է 50.000 գիրք և ձեռագիր` երեք լեզուներով` արաբերեն, անգլերեն և ֆրանսերեն։ Գրադարանն ու ընթերցասրահները այցելուների համար բաց են աշխատանքային բոլոր օրերին, իսկ հետազոտողների, մասնագետների համար տրամադրվում են առանձին շինություններ։

Լսարանում, որը հիմնականում օգտագործվում է դասախոսությունների և համաժողովների համար, կարող են տեղավորվել 150 մարդ։ Դասախոսներ են հրավիրվում շատ երկրներից, այդ թվում` ԱՄՆ-ից, Մեծ Բրիտանիայից, Ֆրանսիայից։

Թանգարան 

Թանգարանն ունի 10 ցուցասրահ, որոնք տեղակայված են երկու հարկերում։ Դրանցում ցուցադրվում են Ղուրանի` տարբեր շրջանների ձեռագրերից հազվագյուտ օրինակներ` սկսած հիջրայի 1-ին դարից (700 թվական)։ Այնտեղ պահվում են մագաղաթյա ձեռագրեր Սաուդյան Արաբիաից` մասնավորապես Մեքքայից և Մեդինայից, Դամասկոսից, Բաղդադից։ Ձեռագրերը պահվում են հատուկ պայմաններում, որպեսզի դրանք զերծ մնան վնասումից։ Թանգարանում պահվում են Ղուրանի հազվագյուտ օրինակներ, որոնք տպագրվել են 1694 թվականին Գերմանիայում, Ղուրանի լատիներեն թարգմանություն (1548), խալիֆ Ուսման իբն Աֆֆանի կառավարության օրոք ստեղծված Ղուրանի առաջին օրինակը, Ղուրանի փոքր օրինակներ, որոնք հնարավոր է ընթերցել միայն օպտիկական սարքերով։

Թանգարանում պահվում են ոլոռի և բրնձի հատիկներ, որոնց վրա գրված են հատվածներ Ղուրանից, ինչպես նաև իսլամական աստվածաբանների աշխատություններ։ Ղուրանի թանգարանը միակն է աշխարհում, որը նվիրված է Ղուրանին և նրա հետազոտություններին։

Ծանոթագրություններ 

Իսլամական մշակույթ
Բահրեյնի թանգարաններ
Ղուրան
1990 հիմնադրված թանգարաններ